钦定古今图书集成/明伦汇编/官常典/第541卷 > 张俊
## 钦定古今图书集成/明伦汇编/官常典/第541卷 > 张俊

按《明外史》本传：“俊，宣府前卫人。嗣世职，为本卫指挥
使，累擢大同游击将军。弘治十二年，以功进都指挥
同知。火筛入大同左卫，大掠八日，俊遣兵三百邀其
前，复分兵三百应之，而亲御之荆东庄，依河结营，击
却三万馀骑。帝大喜，立擢都督佥事。未几，总兵官王
玺失事被征，即命俊代之。其冬，以寇入戴罪，寻移镇”
宣府。中官苗逵督师延绥，檄大同、宣府卒为探骑，俊
持不遣。逵遂劾俊，部议俊所守当。帝宥俊而命发卒
如逵言。武宗初立，寇乘丧大入，连营二十馀里。俊遣
诸将李稽、白玉、张雄、王镇、穆荣各帅三千人分扼要
害。俄寇由新开口毁垣入，稽遽前迎敌，玉、雄、镇、荣各
率所部拒于虞台岭。俊急率三千人赴援，道伤足，以
兵属都指挥曹泰。泰至鹿角山，被围。俊力疾，益调兵
五千人，持三日粮，驰解泰围。复援出镇。又分兵救稽、
玉，稽、玉亦溃围出。独雄、荣阻山涧，援绝死。诸军已大
困，收兵还。寇追之，行且战，仅得入万全右卫城，士马
死亡无算。俊及中官刘清、巡抚李进皆征还。御史郭
东山言：“俊扶病驰援，劝惩不宜偏废”，乃许赎罪。正德
五年起署都督同知，典伸威营操练。明年六月，贼杨
虎等自山西十八盘还，破武安，掠威曲、周武城、清河
故城、景州，转入文安，与刘六等合。都指挥桑玉屡败，
佥事许承芳请济师，乃命俊充副总兵，与参将王琮
统京军千人讨之。往来近畿数月，不能创贼。已，朝议
调边军协守，贼遂连败。明年三月，刘六、刘七、齐彦名、
庞文宣等败奔登、莱海套。陆完檄俊军莱州，合诸将
李𬭎等邀之。贼遂北走，转掠宝坁、香河、玉田。俊急偕
许泰、却永遏之。帝喜，劳以白金。贼由武清西去。未几，
得疾，召还。后贼平，实授都督同知。久之卒。俊为边将，
持廉有谋勇。其殁也，家无赢资。

===李𬭎===按《明外史张俊传》：“𬭎，大同右卫人。世指挥同知，累功
进都指挥佥事，充参将，协守大同。山东盗起，诏改游
击将军，寻充副总兵，与俊等邀贼，复与刘晖部将傅
铠、张椿等数立功。贼平，进都指挥同知，充总兵官，镇
凤阳诸府。寻以江西盗猖獗，擢署都督佥事，与都御
史俞谏同提督军务。贼王浩入据裴源山，凭高发矢”
石，官军几不支。𬭎下马持刀，督将士殊死斗，贼乃走。
追数十里，擒之。复以次讨平刘昌三、胡浩三等。移驻
馀干，将击遗贼之未下者，疽发背，卒于军。诏赠右都
督，荫子都指挥佥事。